B4-0581, 0584, 0585, 0587, 0588, 0589 και 0594/98

Ψήφισμα σχετικά με την κατάσταση στη Μέση Ανατολή

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Μέση Ανατολή,

- έχοντας υπόψη τις αποφάσεις 242, 338 και 425 του Συμβουλίου Ασφαλείας των Ηνωμένων Εθνών,

- έχοντας υπόψη τις δηλώσεις του Συμβουλίου σχετικά με την ειρηνευτική διαδικασία στην Μέση Ανατολή,

- έχοντας υπόψη τις ανακοινώσεις της Επιτροπής σχετικά με το ρόλο της ΕΕ στην ειρηνευτική διαδικασία της Μέσης Ανατολής και τη μελλοντική της συνδρομή, σχετικά με την εφαρμογή της Προσωρινής Εμπορικής Συμφωνίας και των θεμάτων που αφορούν το εμπόριο μεταξύ της Ευρωπαϊκής Κοινότητας και του Ισραήλ, καθώς και σχετικά με την ευρωμεσογειακή σώρευση των κανόνων προέλευσης,

- έχοντας υπόψη την τελική διακήρυξη της Ευρωμεσογειακής Διάσκεψης της Βαρκελώνης και των Ευρωμεσογειακών Διασκέψεων της Μάλτας και του Παλέρμου,

A. λαμβάνοντας υπόψη ότι η ειρηνευτική διαδικασία στη Μέση Ανατολή συνιστά θεμελιώδες στοιχείο για τη διασφάλιση της ειρήνης και της ασφάλειας σε ολόκληρη την περιοχή της Μεσογείου,

Β. λαμβάνοντας υπόψη το συνεχές αδιέξοδο στην ειρηνευτική διαδικασία της Μέσης Ανατολής μετά τις τελευταίες ισραηλινές εκλογές, παρά τις πρόσφατες προσπάθειες, συμπεριλαμβανομένων και εκείνων της Ευρωπαϊκής Ένωσης, για την επανέναρξη του διαλόγου μεταξύ της Ισραηλινής Κυβέρνησης και της Παλαιστινιακής Αρχής,

Γ. λαμβάνοντας υπόψη ότι οι αυξανόμενες εντάσεις ενισχύουν τις ριζοσπαστικότερες παρατάξεις και των δύο πλευρών,

1. επιβεβαιώνει την υποστήριξή του προς τις Συμφωνίες του Όσλο, βάσει της αρχής «γη σε αντάλλαγμα για την ειρήνη» ως το μόνο μέσον για την διασφάλιση της σταθερότητας στην περιοχή και, συνεπώς, για τη μόνιμη ασφάλεια του Ισραήλ και την πλήρη αναγνώριση των δικαιωμάτων των Παλαιστινίων[semigr ]

2. παροτρύνει επίμονα την ισραηλινή κυβέρνηση να μεριμνήσει για την απομάκρυνση των δυνάμεων από τα κατεχόμενα, όπως προκύπτει από τις δεσμεύσεις που ανέλαβε δυνάμει των συμφωνιών του Όσλο, προκειμένου να συμβάλει στην αποκατάσταση της απαραίτητης εμπιστοσύνης ώστε να προχωρήσει η ειρηνευτική διαιδκασία σε ένα νέο στάδιο στο οποίο θα μπορούσαν να επιλυθούν τα ζητήματα του οριστικού καθεστώτος (σύνορα, αποικίες, πρόσφυγες, Ιερουσαλήμ και το οριστικό καθεστώς της Παλαιστίνης) έως τις 4 Μαΐου 1999, την ημερομηνία που προβλέπεται στις συμφωνίες του Όσλο[semigr ]

3. καλεί το Συμβούλιο και την Επιτροπή να καταβάλουν κάθε προσπάθεια προς υποστήριξη της διαδικασίας αυτής, αξιοποιώντας στο έπακρο τις σχέσεις της ΕΕ με τα εμπλεκόμενα μέρη, συμπεριλαμβανομένων της Συρίας και του Λιβάνου, καθώς και των καλών υπηρεσιών του κ. Moratinos[semigr ]

4. ζητεί από τις κυβερνήσεις του Λιβάνου, της Συρίας και του Ισραήλ να ωθήσουν εκ νέου και να επανενεργοποιήσουν τις ειρηνευτικές διαπραγματεύσεις αρχίζοντας από το σημείο που είχαν εγκαταλειφθεί και σύμφωνα με τις σχετικές αποφάσεις του Συμβουλίου Ασφαλείας του ΟΗΕ και τις αρχές που θεσπίστηκαν από τη Διάσκεψη της Μαδρίτης για τη Μέση Ανατολή[semigr ]

5. καλεί την Προεδρία του Συμβουλίου να αναλάβει τις απαραίτητες πρωτοβουλίες για να επιτρέψει στην Ευρωπαϊκή Ένωση να διαδραματίσει πλήρως το ρόλο της στην προώθηση της διαδικασίας ειρήνης στη Μέση Ανατολή[semigr ]

6. υποστηρίζει την εφαρμογή εκ μέρους της ΕΕ νέας δέσμης μέτρων με στόχο την καταπολέμηση της τρομοκρατίας και την παροχή βοήθειας προς την Παλαιστινιακή Αρχή προκειμένου να αναπτύξει το δυναμικό της για την καταπολέμηση της τρομοκρατίας, συμπεριλαμβανομένης της συγκρότησης μιας μικτής επιτροπής ασφάλειας ΕΕ/Παλαιστίνης[semigr ]

7. ζητεί επιμόνως από την ισραηλινή κυβέρνηση να θέσει τέρμα στην αποικιοκρατική πολιτική στα κατεχόμενα εδάφη ώστε να δημιουργηθεί κλίμα εμπιστοσύνης μεταξύ των δύο μερών[semigr ]

8. καλεί το Συμβούλιο να συμβάλει ώστε να τεθεί τέρμα στη σημερινή κατάσταση αβεβαιότητας και καθολικής έλλειψης αποφάσεων, υποστηρίζοντας το τελευταίο σχέδιο για μια χρονικά οριοθετημένη και σταδιακή απόσυρση από τη Δυτική Όχθη[semigr ]

9. ζητεί την άμεση εφαρμογή ειδικών μέτρων, όπως είναι το άνοιγμα του αεροδρομίου και του λιμένα της Γάζας, και την πρόβλεψη ρυθμίσεων ασφαλούς διέλευσης μεταξύ της Γάζας και της Δυτικής Όχθης για τους εργαζομένους και τα είδη διατροφής της Παλαιστίνης[semigr ] υπενθυμίζει επίσης τις δεσμεύσεις όσον αφορά την κατασκευή του λιμένος της Γάζας[semigr ]

10. πιστεύει ότι, στο πλαίσιο της προσεχούς χρηματοδοτικής ρύθμισης για τη χορήγηση βοήθειας στους Παλαιστινίους, θα πρέπει να διατηρηθεί το ύψος της οικονομικής ενίσχυσης στα σημερινά επίπεδα στοχεύοντας ταυτόχρονα στη βελτίωση της αποδοτικότητας, της διαφάνειας και της ορθής λειτουργίας των παλαιστινιακών θεσμικών οργάνων[semigr ]

11. εγκρίνει τις ενέργειες που ανέλαβε η Επιτροπή για να εξασφαλίσει τον πλήρη σεβασμό της Προσωρινής Εμπορικής Συμφωνίας ΕΕ/Ισραήλ και να ενθαρρύνει την περιφερειακή ενσωμάτωση παρέχοντας σώρευση κανόνων προέλευσης σε όλες τις μεσογειακές χώρες[semigr ]

12. πιστεύει ότι η βοήθεια της Ένωσης θα πρέπει να χορηγείται κατά προτεραιότητα για πρωτοβουλίες, ιδίως εκείνες που υποβάλλουν ΜΚΟ, προς όφελος και των δύο κοινοτήτων στους τομείς της κοινωνίας των πολιτών, της ενίσχυσης των δημοκρατικών θεσμών και της υλοποίησης υποδομών που προωθούν την οικονομική και κοινωνική ανάπτυξη[semigr ]

13. προτείνει την πραγματοποίηση τακτικών κοινών συνεδριάσεων με βουλευτές από την Κνεσέτ και το Παλαιστινιακό Νομοθετικό Συμβούλιο υπό την αιγίδα της αντίστοιχης αντιπροσωπείας του Ευρωπαϊκού Κοινοβουλίου και, όταν κρίνεται σκόπιμο, με τη συμμετοχή βουλευτών από τις ενδιαφερόμενες τρίτες χώρες[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στην ισραηλινή κυβέρνηση και στην Κνεσέτ, στην Παλαιστινιακή Αρχή και το Παλαιστινιακό Νομοθετικό Συμβούλιο, στις κυβερνήσεις και τα κοινοβούλια της Συρίας και του Λιβάνου, καθώς και στην κυβέρνηση και το Κογκρέσο των Ηνωμένων Πολιτειών.